(ສພຊ) ວັນທີ 27 ກັນຍາຜ່ານມາ, ທ່ານ ສົມພັນ ແພງຄໍາມີ ຮອງປະທານສະພາແຫ່ງຊາດ (ສພຊ) ພ້ອມດ້ວຍຄະນະ ໄດ້ລົງເຄື່ອນໄຫວຢ້ຽມຢາມ ແລະ ເຮັດວຽກຢູ່ສະພາປະຊາຊົນນະຄອນຫລວງວຽງຈັນ (ສປນວ) ທີ່ຫ້ອງປະຊຸມສຳນັກງານອົງການປົກຄອງນະຄອນຫລວງ (ນວ) ໂດຍໄດ້ເຮັດວຽກຮ່ວມກັບທ່ານ ອານຸພາບ ຕຸນາລົມ ປະທານ ສປນວ ເຂົ້າຮ່ວມມີບັນດາຫົວໜ້າຄະນະຮັບຜິດ ຊອບວຽກງານເຂດເລືອກຕັ້ງ, ຫົວໜ້າ-ຮອງຫົວໜ້າກົມຈາກ(ສພຊ), ຄະນະປະຈຳ ສປນວ, ຄະນະເລຂາທິການ ສປນວ, ສະມາຊິກ ສະພາປະຊາຊົນນະຄອນຫລວງວຽງຈັນ(ສສນວ) ແລະ ພະແນກການກ່ຽວຂ້ອງເຂົ້າຮ່ວມ.
ການລົງເຄື່ອນໄຫວເຮັດວຽກໃນຄັ້ງນີ້ ແມ່ນເພື່ອແນະນຳການສ້າງນິຕິກຳຂອງ ສປນວ ແລະ ທາບທາມໂຄງປະກອບກົງຈັກ ແລະ ບຸກຄະລາກອນ ຂອງ ສປນວ ຊຸດທີ II ໂດຍສະເພາະແມ່ນການກຳນົດບຸກຄະລາກອນທີ່ຈະເປັນປະທານ, ຮອງປະທານ, ຄະນະປະຈຳ ແລະ ຈຳນວນຂອງ ສສນວທີ່ປະຈຳຢູ່ເຂດເລືອກຕັ້ງຂອງເມືອງຕ່າງໆ ເພື່ອກະກຽມປະກອບເຂົ້າໃນກົງຈັກການຈັດຕັ້ງຂອງ ສປນວ ຊຸດທີ II ເຊິ່ງບັນດາທ່ານທີ່ເຂົ້າຮ່ວມກອງປະຊຸມໄດ້ປະກອບຄຳຄິດຄໍາເຫັນຕໍ່ກົງຈັກການຈັດຕັ້ງ ແລະ ບຸກຄະລາກອນ ຂອງ ສປນວ ຢ່າງກົງໄປກົງມາ ໂດຍຍົກໃຫ້ເຫັນເຖິງດ້ານດີ, ຂໍ້ຄົງຄ້າງ ແລະ ປະສິດທິພາບໃນການເຮັດວຽກຕາມ 3 ພາລະບົດບາດຂອງ ສປນວ ໃນໄລຍະຜ່ານມາ. ຈາກນັ້ນ,ປະທານ ສປນວ ໄດ້ລາຍງານໂດຍຫຍໍ້ກ່ຽວກັບດ້ານດີ, ຂໍ້ຄົງຄ້າງ ໃນການສ້າງ ແລະ ການຈັດຕັ້ງປະຕິບັດນິຕິກຳໃຕ້ກົດໝາຍ ຂອງ ສປນວ ເຊິ່ງທ່ານໄດ້ໃຫ້ຮູ້ວ່າ: ນັບແຕ່ໄດ້ສ້າງຕັ້ງ ສປນວ ຊຸດທີ I ເປັນຕົ້ນມາ, ຄະນະປະຈຳ ສປນວ ສາມາດສ້າງນິຕິກໍາທີ່ເປັນບ່ອນອີງພື້ນຖານໃຫ້ແກ່ການເຄື່ອນໄຫວວຽກງານພາຍໃນຂອງຕົນ ໄດ້ທັງໝົດ 12 ສະບັບ ເຊິ່ງນິຕິກໍາສ່ວນໃຫຍ່ແມ່ນກໍານົດກ່ຽວກັບການຈັດຕັ້ງ ແລະ ການເຄື່ອນໄຫວຂອງຄະນະກຳມະການ, ຄະນະເລຂາທິການ ແລະ ກົງຈັກການຈັດຕັ້ງທີ່ຄະນະປະຈຳ ສປນວ ໄດ້ສ້າງຂຶ້ນ.ໃນໂອກາດດັ່ງກ່າວ, ທ່ານ ສົມພັນ ແພງຄຳມີ ໄດ້ມີຄໍາເຫັນຊີ້ນຳໃຫ້ສ້າງນິຕິກຳໃຕ້ກົດໝາຍເພີ່ມຕື່ມ ແລະ ໄດ້ສະເໜີຮ່າງນິຕິກຳຈຳນວນ 3 ສະບັບ ຕໍ່ກອງປະຊຸມຄື: ຮ່າງມະຕິຂອງຄະນະປະຈຳ ສປນວ ວ່າດ້ວຍການພົບປະປະຊາຊົນ ຂອງ ສສນວ; ຮ່າງມະຕິຂອງຄະນະປະຈໍາ ສປນວ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງຂະແໜງຊ່ວຍວຽກຄະນະສະມາຊິກສະພາແຫ່ງຊາດປະຈຳເຂດເລືອກຕັ້ງທີ 1 ແລະ ຮ່າງຂໍ້ຕົກລົງຮ່ວມ ວ່າດ້ວຍການພົວພັນລະຫວ່າງ ສປນວ ກັບອົງການປົກຄອງ ນວ; ຮອງປະທານ ສພຊ ຍັງໄດ້ເນັ້ນໃຫ້ເອົາໃຈໃສ່ເພີ່ມທະວີໃນການຄົ້ນຄວ້ານິຕິກໍາພື້ນຖານ ທີ່ເປັນບ່ອນອີງໃຫ້ແກ່ການເຄື່ອນໄຫວວຽກງານຂອງຕົນ, ການປະສານສົມທົບກັບບັນດາຂະແໜງການກ່ຽວຂ້ອງ ໂດຍສະເພາະກົນໄກປະສານສົມທົບກັບອົງການປົກຄອງ ໃນການພິຈາລະນາແກ້ໄຂຄໍາຮ້ອງຂໍຄວາມເປັນທໍາຂອງປະຊາຊົນໃຫ້ເປັນຮູບປະທໍາຂຶ້ນ ແລະ ເອົາໃຈໃສ່ຍົກລະດັບຂີດຄວາມສາມາດດ້ານວຽກງານວິຊາສະເພາະ ໃຫ້ແກ່ສະມາຊິກສະພາປະຊາຊົນ, ບັນດາບຸກຄະລາກອນ ທີ່ເປັນເສນາທິການຂອງກົງຈັກສະພາປະຊາຊົນ, ປັບປຸງກົນໄກແບບແຜນວິທີການເຮັດວຽກຂອງຕົນ ໃຫ້ແທດເໝາະກັບໜ້າທີ່ການເມືອງໃນໄລຍະໃໝ່ ແລະ ເອົາໃຈໃສ່ສົມທົບກັບອົງການປົກຄອງ ນວ ເພື່ອກຳນົດກົງຈັກການຈັດຕັ້ງ ແລະ ບຸກຄະລາກອນຂອງ ສປນວ ຊຸດທີ I ໃຫ້ສອດຄ່ອງກັບກົດໝາຍ ແລະ ຮັບປະກັນໃຫ້ແກ່ການເປັນອົງການອຳນາດລັດຂັ້ນທ້ອງຖິ່ນ ເພື່ອໃຫ້ມີປະສິດທິພາບດີຂຶ້ນກວ່າເກົ່າ.